9 Re ka tlhatlhanya ka se Jesu a ileng a se dira pele a swa, ka go bala mmalo wa Baebele wa Segopotso o thulaganyo ya one e fitlhelwang mo bukaneng ya Go Tlhatlhoba Dikwalo ka Malatsi Otlhe. Go dira jalo go tla re thusa go baakanya dipelo tsa rona pele ga Sejo sa Morena sa Maitseboa. * Kgaitsadi mongwe o ne a kwala jaana: “Re lebile pele go ya kwa Segopotsong. Ngwaga le ngwaga Segopotso e nna tiragalo e e kgethegileng thata. Ke gopola ke eme mo mmoshareng . . , ke lebile setopo sa ga rre mme seo se ne sa dira gore ke anaanele thekololo fela thata. . . . Ke ne ke itse ditemana tsotlhe e bile ke kgona go di tlhalosa! Mme fa ke lemoga gore tota rre o ne a sa tlhole a le gone, ke yone nako eo pelo ya me e neng ya phophoma ka boitumelo fa ke akanya ka se thekololo eo e e botlhokwatlhokwa e tla se dirang.” Eleruri fa re ipaakanyetsa Segopotso, re dira sentle go akanya kafa setlhabelo sa ga Jesu se re gololang ka gone mo diphelelong tsa boleo le loso.